13 หมูป่าโชว์ตัว เปิดใจสื่อ ขอบคุณทั่วโลก (คลิป)
พระเมตตาร.10 คนแห่รับแน่น ทีมกู้ภัยชื่นมื่น งานเลี้ยงคึกคัก,สมเด็จพระเจ้าอยู่หัว พระราชทานสถานที่และอาหารเลี้ยง พระราชทานการ์ดพระราชกระแสทรงขอบใจเจ้าหน้าที่ผู้ปฏิบัติงานและจิตอาสาจากในประเทศต่างประเทศ รวมทั้งสื่อมวลชนที่มีส่วนร่วมให้การช่วยเหลือทีมหมูป่าอะคาเดมี 13 ชีวิตที่ติดถ้ำหลวง เชียงราย ในงาน รวมใจเป็นหนึ่งเดียว United as One ที่รัฐบาลจัดขึ้นขอบคุณผู้ช่วยเหลือทีมหมูป่าทุกคน ขณะที่ช่วงเช้าวันเดียวกัน หมูป่า 13 ชีวิตเปิดใจเหตุการณ์ติดถ้ำหลวงตำนานแห่งความทรงจำมิรู้ลืมอีกครั้ง พระเอกพล หรือโค้ชเอก ชี้บทเรียนถ้ำหลวงคือทุกคนต้องมีสติ อย่าใช้ชีวิตประมาท เพราะนิดเดียวก็อาจพลาดได้ เผยหลังรอดชีวิตมาได้ทุกคนใช้ชีวิตตามปกติ,เมื่อค่ำวันที่ 6 ก.ย. ที่พระลานพระราชวังดุสิต สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมพระราชทานสถานที่และอาหารเลี้ยง รวมทั้งพระราชทานการ์ดพระราชกระแสทรงขอบใจเจ้าหน้าที่ผู้ปฏิบัติงานและจิตอาสาจากในประเทศต่างประเทศ สื่อมวลชนที่มีส่วนร่วมให้การช่วยเหลือ สมาชิกทีมฟุตบอลหมูป่าอะคาเดมี 13 คน ที่ติดอยู่ในวนอุทยานถ้ำหลวง-ขุนน้ำนางนอน จังหวัดเชียงราย ในการจัดงาน รวมใจเป็นหนึ่งเดียว United as One ที่รัฐบาลจัดขึ้นขอบคุณผู้ช่วยเหลือทีมหมูป่าทุกคน บรรยากาศงานเป็นไปอย่างคึกคัก มีผู้ที่มีส่วนช่วยเหลือเยาวชนทีมหมูป่ากว่า 7,000 คนเข้าร่วมงาน ท่ามกลางการรักษาความปลอดภัยของตำรวจอย่างเข้มงวด มีการตรวจอาวุธ และประชาสัมพันธ์ให้ผู้ที่มาร่วมงานถือบัตรประชาชนแสดงที่กล้องวงจรปิด มีตำรวจ ปอท.บันทึกรายชื่อผู้เข้าร่วมงานทุกคนก่อนที่จะสามารถเข้าไปร่วมงานภายในพระลานพระราชวังดุสิต,นอกจากนี้ สมเด็จพระเจ้าอยู่หัวมีพระมหากรุณาธิคุณ ทรงพระกรุณาโปรดเกล้าฯ พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ให้กับผู้ปฏิบัติงานการช่วยเหลือฯ ที่เป็นชาวต่างชาติจำนวน 114 คน คนไทย 74 คน ขณะที่ ข้าราชการ ทหาร ตำรวจ จะได้รับเข็มที่ระลึก ครบรอบเฉลิมพระชนมพรรษา 5 รอบ 28 ก.ค. 2555 จำนวน 184 คน โดย พล.อ.ประยุทธ์ จันทร์โอชา นายกรัฐมนตรี จะเป็นประธานในพิธีรับพระราชทานเครื่องราชอิสริยาภรณ์และสิ่งอันเป็นที่ระลึกแก่ผู้ปฏิบัติภารกิจสำคัญที่เป็นผู้เสียสละอย่างยิ่งเบื้องหน้าพระฉายาลักษณ์สมเด็จพระเจ้าอยู่หัว ที่ทำเนียบรัฐบาล ในเวลา 15.00น. วันที่ 7 ก.ย.,ทั้งนี้ นายกรัฐมนตรีได้ขึ้นเวที กล่าวขอบคุณและยกย่องเชิดชูเกียรติผู้มีส่วนร่วมในภารกิจดังกล่าว จากนั้นนำตัวแทนหน่วยงานและผู้เกี่ยวข้องทั้งในประเทศต่างประเทศ ทั้งหมดขึ้นรับพระราชทานการ์ดพระราช กระแสทรงขอบใจเบื้องหน้าพระฉายาลักษณ์ รวมทั้งเดินทักทายแขกที่มาร่วมงาน รับประทานอาหารอย่างเป็นกันเอง โดยมีวงดนตรีจากวิทยาลัยดุริยางคศิลป์ มหาวิทยาลัยมหิดล บรรเลงดนตรีและขับร้องเพลงให้บรรยากาศครึกครื้น ก่อนที่งานเลี้ยงจะสิ้นสุดลงในเวลา 21.00 น. นายกรัฐมนตรีร่วมกับผู้ร่วมงานทั้งหมดร้องเพลงสามัคคีชุมนุมและเพลงสรรเสริญพระบารมีส่งท้าย,ก่อนหน้านี้ วันเดียวกัน ที่ลานไลฟ์สไตล์ ฮอลล์ ศูนย์การค้าสยามพารากอน สถานที่จัดนิทรรศการ ปฏิบัติการถ้ำหลวงวาระแห่งโลก กระทรวงวัฒนธรรม จัดกิจกรรมหมูป่าอะคาเดมีพบสื่อมวลชน เป็นการเปิดใจทีมหมูป่า 13 ชีวิต ที่ติดอยู่ในถ้ำหลวง เป็นครั้งที่ 2 หลังจากได้กลับไปใช้ชีวิตกับครอบครัวตามปกติ โดยมี พล.ท.วีรชน สุคนธปฏิภาค รองโฆษกรัฐบาล และโฆษกคณะกรรมการสื่อสร้างสรรค์ รับหน้าที่พิธีกร ท่ามกลางความสนใจของสื่อมวลชนทั้งไทยและต่างประเทศ ส่งผู้สื่อข่าวมารอทำข่าวกันล้นหลาม บรรยากาศภายในศูนย์การค้าฯเป็นไปอย่างคึกคัก ตั้งแต่ช่วงเวลา 12.00 น. ที่เปิดให้สื่อมวลชนจากทั่วโลกลงทะเบียนเข้าร่วมงาน จากนั้นต่างปักหลักจับจองพื้นที่เพื่อถ่ายภาพ รายงานข่าวกันจนเต็มพื้นที่ มีพ่อแม่ ผู้ปกครองของเด็กๆ มาร่วมชมการสัมภาษณ์ในครั้งนี้ด้วย,เวลา 13.15 น. พล.ท.วีรชนได้ขึ้นเวทีชี้แจงสื่อมวลชนเกี่ยวกับการส่งประเด็นคำถามสัมภาษณ์ทั้ง 13 ชีวิต ที่มีการกลั่นกรองการสัมภาษณ์มาก่อน เพื่อให้มีความเหมาะสมกับวุฒิภาวะของเด็ก กระทั่งถึงเวลา 13.30 น. เด็กๆ ทั้ง 12 คนที่สวมใส่เสื้อโปโลสีเหลือง สวมหมวกแก๊ปสีกรมท่า ซึ่งชมรมผู้ปกครอง 13 หมูป่าร่วมจัดทำขึ้น พร้อมกับพระเอกพลหรือโค้ชเอก ได้เดินเรียงแถวขึ้นเวทีกิจกรรมด้วยสีหน้าแจ่มใส พร้อมโปรยยิ้มให้กับประชาชนและสื่อ มวลชนที่มาทำข่าว,กิจกรรมเริ่มต้นขึ้น โดย พล.ท.วีรชนให้ทีมหมูป่าทั้ง 13 ชีวิตแนะนำตัวเอง เริ่มจากน้องตี๋-นายพรชัย คำหลวง อายุ 16 ปี น้องอดุลย์-ด.ช.อดุลย์ สามออน อายุ 14 ปี น้องไตตั้น-ด.ช.ชนินทร์ วิบูลย์รุ่งเรือง อายุ 11 ขวบ น้องมาร์ค-ด.ช.มงคล บุญเปี่ยม อายุ 13 ปี น้องบิว-ด.ช.เอกรัตน์ วงศ์สุขจันทร์ น้องดอม-ด.ช.ดวงเพชร พรหมเทพ อายุ 13 ปี น้องพงศ์-ด.ช.สมพงษ์ ใจวงค์ อายุ 13 ปี น้องเติ้ล-ด.ช.ณัฐวุฒิ ทาคำทราย อายุ 14 ปี ,น้องมิกซ์-ด.ช.ภานุมาศ แสงดี อายุ 13 ปี น้องโน้ต-ด.ช.ประจักษ์ สุธรรม อายุ 14 ปี น้องนิค-นายพิพัฒน์ โพธิ อายุ 15 ปี และน้องไนซ์-นายพีรพัฒน์ สมเพียงใจ อายุ 16 ปี ,จากนั้นเข้าสู่การสัมภาษณ์ พล.ท.วีรชนได้ยิงคำถามแรกว่า เมื่อออกจากถ้ำหลวงมา 2 เดือน ชีวิตเด็กๆแต่ละคนเป็นอย่างไร น้องตี๋กล่าวว่า ใช้ชีวิตปกติได้เรียนหนังสือเหมือนเดิม เจอเพื่อนๆเยอะกว่าเดิม ส่วนน้องอดุลย์กล่าวว่า ใช้ชีวิตเหมือนเดิม มีความสุขที่ได้กลับมาเจอเพื่อนๆ ดีใจที่ทุกคนต้อนรับการกลับมา น้องไตตั้นกล่าวว่า ใช้ชีวิตเหมือนเดิม มีเพื่อนสนิทมากขึ้น ขณะที่น้องมาร์คกล่าวว่า กิจวัตรประจำวันเหมือนเดิมได้ปั่นจักรยานและไปวัด สำหรับน้องหมูป่าคนอื่นๆก็ตอบคำถามลักษณะเดียวกัน ว่าชีวิตเหมือนเดิม พิธีกรถามต่อไปว่า มีคนหนึ่งในทีม ที่มีอินสตาแกรมมีคนติดตาม ถึง 358,000 กว่าคน น้องดอมกล่าวว่า มีคนมาขอเป็น FC และสอบถามเข้ามาว่า สบายดีมั้ย,จากนั้นมีคำถามต่อเนื่องว่า นอกจากการเรียนเด็กๆดำเนินกิจกรรมด้านกีฬากันอย่างไรบ้าง 13 ชีวิตหมูป่าส่วนใหญ่ตอบว่า มีการปั่นจักรยานไปกลับ 3 ชั่วโมงทั้งกลุ่ม มีการเข้าฟิตเนสฟื้นฟูร่างกาย ขณะที่น้องไตตั้นกล่าวว่า นอกจากปั่นจักรยานแล้ว ยังได้เข้าร่วมวิ่งงานการกุศลหลายครั้ง ล่าสุดไปวิ่งงานยุงลายที่แม่สายกับมาร์ค,เมื่อเข้าสู่ประเด็นการใช้ชีวิตตอนบวชเป็นเณรได้ทำกิจวัตรอะไร ทั้ง 11 คนตอบคล้ายกันว่า ขณะบวชได้สวดมนต์ทำวัตรเช้าเย็น ช่วยกันทำความสะอาดวัด ขณะที่พระเอกพลกล่าวว่า ช่วงที่อยู่วัดได้อยู่ร่วมกับกลุ่มน้องๆทีมหมูป่า มีพระอาจารย์คอยอบรมสั่งสอนตลอดระยะเวลา 9 วัน พิธีกรถามต่อว่า เรียนรู้อะไรบ้างจากการบวช 9 วัน น้องบิว กล่าวว่า ได้ความรู้และมีจิตใจสงบมากขึ้น ส่วนน้องดอม กล่าวว่า มีวินัยมากขึ้น น้องพงศ์กล่าวว่า ได้ช่วยเหลือผู้อื่นและได้บำเพ็ญประโยชน์ น้องเติ้ลกล่าวว่า ได้ความรู้เรื่องธรรมะ น้องมิกซ์กล่าวว่า มีความสงบในใจ น้องโน้ตกล่าวว่า ได้ฝึกระเบียบวินัย น้องนิค กล่าวว่า ได้ความมั่นใจ เมื่อสึกออกมาต้องเผชิญหน้ากับความเป็นจริง น้องไนซ์กล่าวว่า ทำให้เป็นคนตรงต่อเวลา ขณะที่น้องอดุลย์กล่าวว่า เป็นคริสต์แม้ไม่ได้บวช แต่ได้ทำกิจกรรมเรียนรู้คัมภีร์ไบเบิ้ล และทำกิจกรรมขอบคุณพระเจ้า,เมื่อถามว่า ประสบการณ์ในถ้ำเป็นอย่างไร และทีมหมูป่ารู้หรือไม่ว่ามีคนให้การช่วยเหลือ รวมทั้งได้ยินเสียงอะไรบ้าง น้องไตตั้นกล่าวว่า ได้ยินเสียงเฮลิคอปเตอร์อยู่นาน น้องมาร์คกล่าวว่า ได้ยินเสียงหมาเห่า ขณะที่น้องบิวได้ยินเสียงไก่ขัน เมื่อถามอีกว่า มีวิธีระงับความกลัวกันอย่างไร น้องดอม กล่าวว่า ทุกคนใช้วิธีการปลอบใจกันและกัน บอกว่าเดี๋ยวก็ได้ออกมาแล้ว มีคนร้องไห้เป็นคนแรกคือโน้ต ซึ่งน้องโน้ตกล่าวว่าร้องไห้ เพราะคิดว่าจะออกไปไม่ได้ เมื่อถามว่า สิ่งที่ทำให้เด็กผ่านพ้นห้วงเวลานั้นมาได้ คืออะไร พระเอกพลกล่าวว่า ต้องควบคุมสติตนเองก่อน จากนั้นบอกน้องในเชิงบวกว่า เดี๋ยวเราก็ได้ออกไปแล้ว คงติดอยู่ไม่นาน และให้กำลังใจขอให้น้องๆสามัคคีกัน ห้ามแตกกัน,จนถึงคำถามที่ว่า ระหว่างติดที่เนินนมสาว พยายามหาทางออกหรือไม่ พระเอกพลกล่าวว่า หลังติดที่เนินนมสาวแล้ว ทุกคนมาปรึกษากันว่าจะทำอย่างไรให้ออกไปได้ โดยไม่ได้รอเจ้าหน้าที่มาช่วยอย่างเดียว จึงช่วยกันขุดโพรง โดยน้องตี๋ กล่าวว่า ใช้ก้อนหินช่วยกันขุดโพรง พระเอกพลเสริมว่า ตอนนั้นทุกคนมีความหวังคิดว่า ขุดไปผนังถ้ำอาจจะไม่หนาและได้ออกไป น้องดอมกล่าวว่าระหว่างการขุดได้ยินเสียงเด็ก จึงจินตนาการมีความหวังว่าใกล้ออกไปได้แล้ว,เมื่อถามว่า อยู่ในถ้ำรับมือกับความหิวอย่างไร ใครเป็นคนบอกว่าหิวเป็นคนแรก น้องไตตั้นกล่าวเสียงดังว่า พี่ไนซ์บอกหิวก่อนเป็นคนแรก เรียกเสียงหัวเราะจากผู้ร่วมงาน ส่วนพระเอกพลเสริมต่อว่า ไม่มีอาหารเข้าไปตั้งแต่วันแรก ให้น้องๆกินน้ำให้อิ่มเพื่อประทังชีวิต เพราะไม่คิดว่าจะติดอยู่นาน ทุกคนจึงอยู่ได้เพราะน้ำ ถ้าไม่มีน้ำ พวกเราก็แย่ นอกจากนี้ก็รู้เวลาที่ติดอยู่ในถ้ำจากนาฬิกาของตี๋ หลังจากทุกคนเจอนักดำน้ำชาวอังกฤษ ทุกคนตื้นตันใจ ดีใจสุดๆ คิดว่ายังไงรอดแล้ว,จากนั้นพิธีกรได้ถามว่า การที่นักดำน้ำพบทั้ง 13 ชีวิต ส่วนหนึ่งได้กลิ่นของเสีย อยากทราบว่า เป็นกลิ่นอะไร เด็กทั้ง 12 คนบอกว่า เป็นกลิ่นฉิ้งฉ่อง ก่อนจะมีคำถามที่เรียกเสียงฮือฮาจากผู้ชม เมื่อพิธีกรถามว่า ในทีมหมูป่ามีใครมีแฟน เพราะได้ยินมาว่า กำลังคบๆดูใจไปก่อน และให้ยกมือขึ้น ปรากฏว่า น้องไตตั้นเป็นผู้ชูมือขึ้น พร้อมบอกว่า อยู่ในช่วงคุยๆกันไปก่อน,กระทั่งพิธีกรได้ถามต่ออีกว่า ขณะที่พักรักษาตัวที่โรงพยาบาล และทราบว่าเพื่อนออกมาได้ครบทุกคนแล้วรู้สึกอย่างไร น้องไนซ์กล่าวว่า รู้สึกดีใจที่ทุกคนออกมาปลอดภัย ไม่ร้องไห้ ขณะที่ น้องไตตั้นบอกว่าร้องไห้เพราะหิวข้าว อย่างไรก็ตามเมื่อพิธีกรถามเด็กทั้งหมดว่า ก่อนออกมาจากถ้ำ อยากกินอะไรมากที่สุด เด็กๆต่างตอบถึงอาหารหลายชนิด เช่น หมูกะทะ ข้าวหมูกรอบ หมูปิ้ง คะน้าหมูกรอบ ข้าวเหนียวไก่ทอด ซูชิ เคเอฟซี เป็นต้น แต่สุดท้ายเด็กๆก็บอกว่า มื้อแรกที่ได้กินคือ นมและข้าวต้มเท่านั้น,พิธีกรถามว่า เมื่อกลับไปอยู่บ้านแล้ว มีคำแนะนำการใช้ชีวิตอย่างไร พระเอกพลกล่าวว่า หมอภาคย์ให้คำแนะนำว่า ให้ใช้ชีวิตปกติเหมือนเดิม พิธีกรถามต่อว่า ไปโรงเรียนวันแรกเป็นอย่างไร น้องอดุลย์กล่าวว่า ผอ.ไม่ให้เด็กๆถามเรื่องผม ผมก็งง ก็ตั้งคำถามกับตัวเองว่า ทำไมเป็นแบบนั้น แต่ก็ดีใจ มีความสุขที่เพื่อนๆต้อนรับและจัดวันเกิดให้ เช่นเดียวกัน น้องโน้ตและตี๋ที่ไม่มีใครถามเช่นกัน ถึงเหตุการณ์ถ้ำหลวง เพราะเพื่อนบอกครูไม่ให้ถาม ขณะที่น้องดอมกล่าวว่า คนเข้ามาหาเยอะ ส่วนมากมาขอถ่ายรูป,ส่วนน้องเติ้ล มีเพื่อนมาถามว่า เติ้ลคนเก่าอยู่ไหน เพราะผอมลง น้องไตตั้นกล่าวว่า มีเพื่อนมาถามว่า ในถ้ำหนาวมั้ย เพื่อนสนิทอีกคนบอกว่า ลองเข้าไปดูสิน่าสนใจดี ด้านน้องมาร์คกล่าวว่าเพื่อนที่โรงเรียนบอกตายแน่ เพราะการบ้านเยอะ นอกจากนี้ ในส่วนการเรียน น้องมาร์คได้เป็นผู้แทนกล่าวว่า ได้เรียนเสริมในวันจันทร์ถึงศุกร์ ปกติจะเลิกเรียน 15.00 น. แต่เรียนเสริมในเวลา 15.30-17.00 น.ของทุกวัน หลังจากที่ได้สอบไปแล้วทุกคนต่างตอบว่า ทำข้อสอบได้ เมื่อพิธีกรถามว่า ใครเรียนเก่ง กลับไม่กล้ามีใครยกมือ กระทั่งพระเอกพล ตอบแทนว่า น่าจะเป็นน้องอดุลย์,จนมาถึงคำถามว่า ในอนาคตเด็กๆอยากเป็นอะไร ทุกคนตอบคล้ายกันว่า อยากเป็นนักฟุตบอล โดยมีน้องไนซ์เป็นแกนนำบอกว่า อยากพาบอลไทยไปบอลโลก ขณะที่น้องตี๋อยากเป็นทหารอากาศ น้องเติ้ลอยากเป็นสถาปนิก น้องบิวอยากเป็นนายร้อยและหน่วยซีล ส่วนน้องอดุลย์อยากเป็นนักดนตรี เพราะชอบร้องเพลง,ถึงช่วงสุดท้ายของการสัมภาษณ์พิธีกรถามว่า อยากบอกความในใจใดแก่สังคม โดยพระเอกพล กล่าวว่า ขอน้อมสำนึกในพระมหากรุณาธิคุณ สมเด็จพระเจ้าอยู่หัว รัชกาลที่ 10 พระราชทานความช่วยเหลือตลอดมา ขอบคุณนายกรัฐมนตรีที่คอยสั่งการให้ทุกหน่วยงานทั้งภาครัฐและเอกชน ตลอดจนชาวบ้าน พี่น้องชาวต่างชาติ ที่เข้ามาช่วยเหลือน้องๆออกจากถ้ำหลวง ขอขอบคุณจากใจ ขณะที่น้องๆหมูป่า ได้กล่าวขอบคุณคนทั้งโลก ที่เสียสละช่วยเหลือชีวิตพวกเราทั้ง 13 คน,เมื่อพิธีกรถามว่า ทำไมคนทั่วโลกถึงรู้สึกอยากส่งกำลังใจให้ทีมหมูป่า น้องอดุลย์เป็นตัวแทน กล่าวว่า สิ่งเดียวที่ทุกคนรักและเอ็นดูพวกเราเพราะทุกคนมีความห่วงใย คอยให้กำลังใจ ช่วงเวลาอยู่ในถ้ำจนได้ออกมา ทุกคนคอยต้อนรับ รู้สึกตื้นตันใจขอขอบคุณคนทั่วโลกจากใจ เมื่อพิธีกรถามอีกว่า บทเรียนสำคัญกรณีถ้ำหลวงควรเรียนรู้สิ่งใด พระเอกพล กล่าวว่า ให้ทุกคนใช้ชีวิตด้วยความไม่ประมาท เพราะประมาทแม้เพียงนิดเดียวก็อาจจะพลาดได้ เช่น กรณีถ้ำหลวงเข้าไปในถ้ำโดยไม่ได้ศึกษาสภาวะอากาศตั้งแต่แรก แม้แดดออกท้องฟ้าสดใส พอเข้าไปกลับพบกับน้ำปิดปากถ้ำจนออกไม่ได้ ฝากทุกคนให้มีสติและสมาธิอย่าประมาทกับชีวิตเพราะอะไรก็เกิดขึ้นได้,ทั้งนี้ เมื่อเสร็จสิ้นการสัมภาษณ์ ผู้สื่อข่าวรายงานว่า น้องๆทีมหมูป่าและครอบครัวได้เยี่ยมชมนิทรรศการปฏิบัติการถ้ำหลวงวาระแห่งโลก จากนั้นได้เข้าชมสยามโอเชียนเวิลด์ ที่ศูนย์การค้าสยามพารากอน ก่อนที่จะเดินทางไปร่วมงานเลี้ยงที่พระลานพระราชวังดุสิตในเวลา 18.00 น.ต่อไป,ข่าวที่เกี่ยวข้อง,เปิดงานเลี้ยงขอบคุณทีมช่วย หมูป่า นายกฯ แนะศึกษาถอดบทเรียนการกู้ภัย,ภาพ 13 หมูป่าอะคาเดมี ในงานนิทรรศการ ปฏิบัติการถ้ำหลวง วาระแห่งโลก
สมเด็จพระเจ้าอยู่หัว พระราชทานสถานที่และอาหารเลี้ยง พระราชทานการ์ดพระราชกระแสทรงขอบใจเจ้าหน้าที่ผู้ปฏิบัติงานและจิตอาสาจากในประเทศต่างประเทศ รวมทั้งสื่อมวลชนที่มีส่วนร่วมให้การช่วยเหลือ
13 ชีวิตหมูป่า,งานเลี้ยงขอบคุณช่วยหมูป่า,ช่วย 13 ชีวิตหมูป่า,ถ้ำหลวง,ข่าวหน้า 1,ข่าวทั่วไป